遊栖雲寺
作者：李綱
朝代：宋

paragraphs: 清曉戒徒御，出郊爲勝遊。
霜林半搖落，肅穆天地秋。
散策陟峻嶺，憑髙瞰清流。
禪居得蘭若，迥覺林泉優。
露草淒更碧，風松鬱相繆。
山空鐘磬響，地勝池臺幽。
竹色森不改，桂香泱漭浮。
經行豈蓮社，景物如虎丘。
流水人寂寂，歸雲晚悠悠。
惜哉光景促，妙賞難淹留。
却步出山徑，猶迴戀山眸。
登臨興未盡，更理溪中舟。